**การจัดการภูมิทัศน์วัฒนธรรม กรณีศึกษา เมืองเก่าสงขลาฝั่งแหลมสน**

**Cultural Landscape Management: A Case study of Songkhla Old Town, Laem Son Cape**

**กมลนาวิน อินทนูจิตร[[1]](#footnote-1),2,4\* มานพ อ่อนแก้ว4 และ โอภาส อิสโม3,4**

**Kamonnawin Inthanuchit1,2,4\* Manop Onkeaw4 and Opas Isamo3,4**

**บทคัดย่อ**

การจัดการภูมิทัศน์วัฒนธรรมเป็นการจัดการพื้นที่แหล่งสิ่งแวดล้อมศิลปกรรมที่มีภาพลักษณ์ที่ดีและมีเอกลักษณ์ดั้งเดิมรวมถึงการใช้ประโยชน์พื้นที่ในเชิงบวกที่เหมาะสมแก่ผู้มีส่วนได้ส่วนเสีย เมืองเก่าสงขลาฝั่งแหลมสน มีทรัพยากรทางสิ่งแวดล้อมศิลปกรรมและการทับซ้อนทางวัฒนธรรมที่แสดงถึงความเป็นพหุวัฒนธรรมและมีศักยภาพการพัฒนาเป็นแหล่งท่องเที่ยวสอดคล้องกับแผนยุทธศาสตร์ชาติในการพัฒนาแหล่งเรียนรู้ ผลประเมินคุณค่าองค์ประกอบภูมิทัศน์วัฒนธรรมเมืองเก่าสงขลาฝั่งแหลมสน พบว่าคุณค่าความสำคัญสูงที่สุดคือ วัดสุวรรณคีรี วัดบ่อทรัพย์ วัดภูผาเบิก มัสยิดยาบัลโรดเหร๊าะหม๊ะ และ ประเพณีเช็งเม้ง เนื่องจากองค์ประกอบภูมิทัศน์วัฒนธรรมทางด้านสังคมและวัฒนธรรมยังตั้งอยู่ในชุมชนที่มีการผสมผสานทางวัฒนธรรมทั้งไทย จีน มุสลิม อย่างต่อเนื่องสู่รุ่นต่อรุ่น โดยวิเคราะห์สาเหตุของแนวโน้มการเปลี่ยนแปลงภูมิทัศน์วัฒนธรรมเกิดจาก 1) นโยบายการบริหารจัดการชุมชนรอบสิ่งแวดล้อมศิลปกรรม 2) ชุมชนแออัด และ 3) บุกรุกและทำลายสิ่งแวดล้อมศิลปกรรม ตามลำดับ แสดงให้เห็นว่าพื้นที่เมืองเก่าสงขลาฝั่งแหลมสนจำเป็นต้องมีการกำหนดขอบเขตและเขตแนวโบราณสถานอย่างชัดเจนและจัดทำแผนแม่บทกำหนดแนวทางพัฒนาเขตอนุรักษ์เมืองเก่าสงขลาฝั่งแหลมสนสอดคล้องกับแผนยุทธศาสตร์การอนุรักษ์สิ่งแวดล้อมธรรมชาติและสิ่งแวดล้อมศิลปกรรมแห่งชาติเพื่อเป็นแนวทางการจัดการภูมิทัศน์วัฒนธรรมของเมืองเก่าสงขลาฝั่งแหลมสนต่อไป

**คำสำคัญ:** ภูมิทัศน์วัฒนธรรม, สิ่งแวดล้อมศิลปกรรม, เมืองเก่าสงขลาฝั่งแหลมสน

**Abstract**

The management of the cultural landscape is the management of the area of ​​the artistic environment that has a good image and the original identity, including the use of positive areas that are appropriate for the stakeholders. Songkhla Old Town (Laem Son Cape) has cultural resources, arts and cultural overlaps that represent multiculturalism and have the potential to develop as a tourist attraction accord with the national strategic plan to develop learning resources. The evaluation of the cultural landscape of Songkhla Old Town, Laem Son found that the highest value is Wat Suwan Khiri, Wat Bo Sap, Wat Phupha Boek, Masjid Yabanrodrahmah, and Qingming Festival, because of cultural and social landscape have still located in a community that has a mix of Thai, Chinese, and Muslim culture to the next generation. By analysis the cause of the trend of changing the cultural landscape by 1) Community management policy around the environment cultural 2) Slum community and 3) Invading and destroying the environment cultural, respectively. It shows that the Songkhla Old Town (Laem Son Cape) needs clearly define the boundary and the area of ​​the ancient archaeological site and prepared the master plan defines guidelines for the development of Songkhla Old Town (Laem Son) accord with the national strategy plan of environment conservation for a guideline for management of the cultural landscape of Songkhla Old Town (Laem Son Cape).

**Keyword:** Cultural Landscape,Cultural Environment,Songkhla Old Town (Laem Son Cape)

**1. บทนำ**

สำนักงานคณะกรรมการวัฒนธรรมแห่งชาติ (2549) นิยามภูมิทัศน์วัฒนธรรมไว้ว่าเป็นผลลัพธ์ที่เกิดขึ้นจากการผสานกันระหว่างธรรมชาติและมนุษย์ โดยแสดงให้เห็นถึงวิวัฒนาการของสังคมมนุษย์และการตั้งถิ่นฐานของมนุษย์ผ่านกาลเวลามาจนถึงปัจจุบัน ภายใต้อิทธิพลของข้อจำกัดทางกายภาพ โดยที่ที่สิ่งแวดล้อมเป็นตัวกำหนดรูปแบบตลอดจนเป็นการสืบต่อทางสังคม เศรษฐกิจ และแรงกดดันทางวัฒนธรรมทั้งปัจจัยภายนอกและภายใน จนมีความโดดเด่นเป็นสากลและแสดงถึงความเป็นหัวใจสำคัญของวัฒนธรรมแห่งภูมิภาค โดย การจัดการภูมิทัศน์วัฒนธรรม คือ ศาสตร์และศิลป์แห่งการดำเนินการต่อทุกสิ่งทุกอย่างที่มนุษย์ได้กระทำกับสภาพแวดล้อมภูมิประเทศซึ่งได้สร้างความเจริญรุ่งเรืองต่อสังคมมนุษย์หรือการดำเนินธุระกับพื้นที่ทางภูมิศาสตร์ ซึ่งมีความเกี่ยวข้องกับการพัฒนาสังคมมนุษย์

เมืองเก่าสงขลาฝั่งแหลมสนในปัจจุบันยังคงมีองค์ประกอบด้านกายภาพ เศรษฐกิจ สังคมและวัฒนธรรมที่หลงเหลือให้เห็นอยู่แม้จะมีการย้ายเมืองสงขลามาฝั่งบ่อยาง โดยมีการคงอยู่ของเอกลักษณ์ของพื้นที่และยังคงคุณค่าความสำคัญด้านประวัติศาสตร์ มีการตั้งถิ่นฐานเป็นแนวยาวบริเวณแหลมสน (ศุภชัย ชูศรี, 2560) โดยมีสิ่งแวดล้อมศิลปกรรมสำคัญ อาทิเช่น ศาลาหลบเสือ บ่อเก๋ง วัดสุวรรณคีรี วัดบ่อทรัพย์ วัดภูผาเบิก มัสยิดยาบัลโรดเหร๊าะหม๊ะ สุสานต้นตระกูล ณ สงขลา และบ้านทรงเก๋งจีน รวมถึงการเป็นที่ตั้งของชุมชนและมีความหลากหลายชาติพันธุ์เช่น ชาวไทย ชาวจีน ชาวมอญ และชาวไทยมุสลิม เป็นต้น ทำให้มีความสวยงามทั้งสถาปัตยกรรม โบราณสถาน ความเชื่อ ประเพณี และวิถีชีวิตของคนหลากหลาย เนื่องด้วยการขยายตัวตั้งถิ่นฐานของชุมชน เศรษฐกิจ และสังคม ทำให้เกิดปัญหาอาคารสมัยใหม่แทรกอยู่ระหว่างโบราณสถานต่าง ๆ เส้นทางสัญจรมีความแคบ พื้นที่ว่างค่อนข้างสกปรกและการใช้ประโยชน์ที่ดินในพื้นที่ไม่ส่งเสริมต่อกิจกรรมการค้าและท่องเที่ยวแก่ชุมชน การคมนาคมทางบกเข้ามามีบทบาทแทนการสัญจรทางน้ำในอดีตทำให้เกิดปัญหาคนเดินเท้าอาจจะได้รับอันตรายจากการรับส่งสินค้าของรถกระบะและรถบรรทุกซึ่งไม่สอดคล้องกับบริบทเมืองเก่าที่เป็นถนนขนาดเล็ก

จากที่กล่าวมาผู้วิจัยและหน่วยอนุรักษ์สิ่งแวดล้อมธรรมชาติและศิลปกรรมท้องถิ่นจังหวัดสงขลาเล็งเห็นว่าภูมิทัศน์วัฒนธรรมของเมืองเก่าสงขลาฝั่งแหลมสนมีคุณค่าและมีสภาวะเสี่ยงต่อการเปลี่ยนแปลงภูมิทัศน์วัฒนธรรมจากการพัฒนาและขยายตัวของเมือง การเปลี่ยนแปลงดังกล่าวจะส่งผลกระทบต่อเมืองเก่าสงขลาฝั่งแหลมสนซึ่งมีคุณค่าทางประวัติศาสตร์และมีรูปแบบสถาปัตยกรรมเฉพาะถิ่นที่แสดงถึงการตั้งถิ่นฐานในอดีต มีคุณค่าทางวิถีชุมชนและวัฒนธรรมประเพณีของชุมชน การจัดการภูมิทัศน์วัฒนธรรมจึงมีความสำคัญที่จะช่วยรักษามรดกของบรรพชน ยังคงเอกลักษณ์และเป็นแนวทางการจัดการภูมิทัศน์วัฒนธรรมของพื้นที่เมืองเก่าสงขลาฝั่งแหลมสนให้คงอยู่สืบไป

**2. วัตถุประสงค์ของการวิจัย**

2.1 ศึกษาข้อมูลพื้นฐานของภูมิทัศน์วัฒนธรรมของเมืองเก่าสงขลาฝั่งแหลมสนตั้งแต่อดีตจนถึงปัจจุบัน

2.2 วิเคราะห์องค์ประกอบและคุณค่าภูมิทัศน์วัฒนธรรมของเมืองเก่าสงขลาฝั่งแหลมสน

2.3 เสนอแนวทางการจัดการภูมิทัศน์วัฒนธรรมของเมืองเก่าสงขลาฝั่งแหลมสน

**3. แนวคิด ทฤษฎี กรอบแนวคิด**

**3.2 ภูมิทัศน์วัฒนธรรม**

UNESCO (2011) ได้ให้ความหมายภูมิทัศน์วัฒนธรรมไว้ว่าเป็นผลลัพธ์ที่เกิดขึ้นจากการผสานกันระหว่างธรรมชาติและมนุษย์ โดยแสดงให้เห็นถึงวิวัฒนาการของสังคมมนุษย์และการตั้งถิ่นฐานของมนุษย์ผ่านกาลเวลามาจนถึงปัจจุบัน ภายใต้อิทธิพลของข้อจำกัดทางกายภาพ โดยที่ที่สิ่งแวดล้อมเป็นตัวกำหนดรูปแบบตลอดจนเป็นการสืบต่อทางสังคม เศรษฐกิจ และแรงกดดันทางวัฒนธรรมทั้งปัจจัยภายนอกและภายใน จนมีความโดดเด่นเป็นสากลและแสดงถึงความเป็นหัวใจสำคัญของวัฒนธรรมแห่งภูมิภาค โดย การจัดการภูมิทัศน์วัฒนธรรม คือ ศาสตร์และศิลป์แห่งการดำเนินการต่อทุกสิ่งทุกอย่างที่มนุษย์ได้กระทำกับสภาพแวดล้อมภูมิประเทศซึ่งได้สร้างความเจริญรุ่งเรืองต่อสังคมมนุษย์หรือการดำเนินธุระกับพื้นที่ทางภูมิศาสตร์ ซึ่งมีความเกี่ยวข้องกับการพัฒนาสังคมมนุษย์

UNESCO (2011) ได้สรุป การแบ่งประเภทภูมิทัศน์วัฒนธรรมเป็น 3 ประเภทได้แก่ ภูมิทัศน์ซึ่งได้ออกแบบและสร้างสรรค์อย่างตั้งใจจากมนุษย์ ภูมิทัศน์ที่มีวัฒนธรรมอันเป็นผลสืบเนื่องจากการเปลี่ยนแปลงทางสังคม เศรษฐกิจ การปกครอง ศาสนา ความเชื่อ และภูมิทัศน์ที่เกี่ยวเนื่องจากศาสนา ศิลปะ วัฒนธรรม หรือ องค์ประกอบทางธรรมชาติ นอกจากนี้ Lucas, 1992 แบ่งตามระดับความมากน้อยที่มนุษย์เข้าไปเปลี่ยนแปลงสภาพแวดล้อมเดิมคือ ภูมิทัศน์ที่ได้รับการจัดการ ภูมิทัศน์เกษตรกรรม ภูมิทัศน์รอบนอกศูนย์กลางเมือง และภูมิทัศน์เมือง ทั้งนี้ด้านวิชาการอนุรักษ์ภูมิทัศน์ (Hackett Brain, 1980) ได้แบ่งเป็นภูมิทัศน์ทางโบราณคดีและภูมิทัศน์ประวัติศาสตร์ หรือ สวนสาธารณะ และแบ่งตามความตามความเข้มข้นของการจัดการของมนุษย์ที่มีผลต่อสภาพแวดล้อมได้แก่ ภูมิทัศน์นำวัฒนธรรม ลักษณะเด่นร่วมกันของภูมิทัศน์และวัฒนธรรม และวัฒนธรรมนำภูมิทัศน์

**3.3 การจัดการภูมิทัศน์วัฒนธรรม**

จากแนวคิดการพัฒนาที่ยั่งยืน (Corson, 1990) ในการประชุม Earth Summit หมายถึง การพัฒนาที่ตอบสนองความต้องการที่มีอยู่ในปัจจุบันแต่ต้องไม่ทำลายทรัพยากรซึ่งเป็นที่ต้องการในอนาคต โดยทรัพยากรสามารถแบ่งได้เป็นสองกลุ่มใหญ่คือ ทรัพยากรทางธรรมชาติและทรัพยากรทางวัฒนธรรม และการคำนึงถึง ขีดจำกัดในการองรับของพื้นที่ใดพื้นหนึ่ง ทั้งในแง่ของระบบนิเวศวิทยา สิ่งแวดล้อม สังคม เศรษฐกิจ และวัฒนธรรม โดยการศึกษาขีดจำกัดเป็นเรื่องที่จำเป็นตามบริบทของพื้นที่ จึงจำเป็นต้องศึกษาโดยละเอียดโดยอาศัย การมีส่วนร่วมของผู้ที่อยู่อาศัยในภายในพื้นที่ในหลากหลายระดับเพื่อให้เกิดการผลักดันให้เกิดการจัดการที่มีประสิทธิภาพและส่งผลกระทบทางลบน้อยที่สุด โดยเมื่อจำแนกประเภทภูมิทัศน์วัฒนธรรมแล้วแนวทางการจัดการภูมิทัศน์ขึ้นอยู่กับลักษณะพื้นที่ ความต้องการใช้สอยร่วมสมัย และคุณค่าของพื้นที่ โดยอาจจะไม่ได้ใช้เพียงแนวทางเดียวแต่ต้องประยุกต์หลากหลายแนวทางเข้าด้วยกัน ได้แก่ (1) การดูแลรักษา (2) การรักษาให้คงสภาพ (3) การบรูณปฏิสังขรณ์ (4) การสร้างขึ้นใหม่ (5) การปรับประโยชน์ใช้สอยใหม่ (6) การพัฒนาและการสร้างสรรค์ใหม่ โดยการจัดการภูมิทัศน์วัฒนธรรมพื้นที่เมืองเก่าสงขลาฝั่งแหลมสนควรให้ความสำคัญคือการดูแลรักษา อนุรักษ์และการสร้างประโยชน์ใช้สอยให้เกิดกับชุมชนตามแนวคิดทางการจัดการภูมิทัศน์วัฒนธรรมเป็นสำคัญเพื่อเป็นการชะลอการเปลี่ยนแปลงและดูแลทรัพยากรสิ่งแวดล้อมศิลปกรรมให้เป็นเอกลักษณ์และความแท้ของชุมชนยังคงอยู่

**3.3 ทุนวัฒนธรรมเพื่อการท่องเที่ยว**

ทุนวัฒนธรรมประกอบด้วยสิ่งที่จับต้องได้ เช่น สถาปัตยกรรม อนุสาวรีย์ โบราณสถาน โบราณวัตถุ และสิ่งที่จับต้องไม่ได้ เช่น วิถีชีวิต เทศกาลประเพณี ศิลปะ ประวัติศาสตร์ ศาสนา และการท่องเที่ยว เช่น งานต่าง ๆ (ไกรฤทธิ์ ปิ่นแก้ว, 2554) โดยการจัดการภูมิทัศน์วัฒนธรรม ต้นทุนหลักที่คำนึงถึงคือ ทุนวัฒนธรรมที่แสดงออกถึงคุณค่าและความหมายของสถานที่ และความแท้ ซึ่งเป็นทุนที่สำคัญเพราะอัตลักษณ์ของพื้นที่สามารถสร้างมูลค่าของการท่องเที่ยวที่เพิ่มขึ้นได้ (สุวรรณฤทธิ์ วงศ์ชะอุ่ม, 2553) ตามประเภทของแหล่งภูมิทัศน์วัฒนธรรมและแนวทางการจัดการ โดยมีความตระหนักว่า ปัจจุบันปัญหาสิ่งแวดล้อมได้ส่งผลกระทบไปยังทุกที่ จนเข้าสู่สภาวการณ์ที่โลกไม่อาจจะเสียความสมดุลใด ๆ ไปได้อีก ทรัพยากรที่เราใช้สอยในวันนี้เป็นมรดกของบรรพชนและเป็นสิ่งที่เราหยิบยืมจากลูกหลานของเราในอนาคต โดยพื้นที่เมืองเก่าสงขลาฝั่งแหลมสนมีความโดดเด่นอย่างมากในทุนวัฒนธรรม ด้วยประวัติศาสตร์ วิถีชีวิต สถาปัตยกรรม ศิลปะและศาสนา ที่ส่งผ่านเป็นหลักฐานทั้งทางวัตถุเป็นสำคัญจนมาถึงปัจจุบัน โดยการจัดการภูมิทัศน์วัฒนธรรมจะสร้างอุปสงค์ในการท่องเที่ยวที่เพิ่มขึ้นได้

**3.4 นโยบายและแผนยุทธศาสตร์การพัฒนาที่เกี่ยวข้องกับการจัดการภูมิทัศน์วัฒนธรรม**

**3.4.1 หน่วยอนุรักษ์สิ่งแวดล้อมธรรมชาติและศิลปกรรมท้องถิ่น**

สำนักนโยบายและแผนทรัพยากรธรรมชาติและสิ่งแวดล้อม มีความพยายามดำเนินการป้องกันแก้ไขอย่างต่อเนื่องมาตั้งแต่ พ.ศ. 2527 ด้วยการจัดทำแผนพัฒนาการอนุรักษ์สิ่งแวดล้อมศิลปกรรม แผนแม่บทการอนุรักษ์สิ่งแวดล้อมธรรมชาติ การประกาศแหล่งธรรมชาติอันควรอนุรักษ์ โดยขับเคลื่อนผ่านหน่วยอนุรักษ์สิ่งแวดล้อมธรรมชาติและศิลปกรรม จังหวัดสงขลาเป็นอีกหน่วยงานหนึ่ง ซึ่งอยู่ในความรับผิดชอบของสำนักศิลปะและวัฒนธรรม มหาวิทยาลัยราชภัฏสงขลา โดยมีผู้ว่าราชการจังหวัดเป็นประธาน และหัวหน้าหน่วยอนุรักษ์ฯ เป็นเลขานุการ โดยมีแผนงานการบริหาร การประกาศเขตอนุรักษ์สิ่งแวดล้อมศิลปกรรม การพัฒนาศักยภาพของหน่วยอนุรักษ์ธรรมชาติและศิลปกรรมท้องถิ่น และการพัฒนาระบบข้อมูลเพื่อการอนุรักษ์สิ่งแวดล้อมธรรมชาติและศิลปกรรม

**3.4.2 ยุทธศาสตร์การอนุรักษ์สิ่งแวดล้อมธรรมชาติและสิ่งแวดล้อมศิลปกรรมแห่งชาติ ระยะ 20 ปี** สำนักนโยบายและแผนทรัพยากรธรรมชาติและสิ่งแวดล้อม (2562) เตรียมพร้อมการปรับตัวให้ทันต่อการเปลี่ยนแปลงต่าง ๆ และปรับการบริหารการจัดการสิ่งแวดล้อมมธรรมชาติและศิลปกรรมเชิงรุก อันจะเป็นการเสริมบทบาทก้าวสู่การพัฒนาที่ยั่งยืนและขับเคลื่อนสู่การเป็นประเทศไทย 4.0 ตามหลักปรัชญาเศรษฐกิจพอเพียง โดยแบ่งเป็นยุทธศาสตร์ที่ 1 การจัดการคุณภาพสิ่งแวดล้อมธรรมชาติและสิ่งแวดล้อมศิลปกรรม อนุรักษ์ คุ้มครอง ฟื้นฟูและใช้ประโยชน์สิ่งแวดล้อมศิลปกรรมอย่างสมดุลด้วยการมีส่วนร่วมของประชาชนเพื่อเป็นฐานการพัฒนาที่ยั่งยืน ยุทธศาสตร์ที่ 2 การพัฒนาศักยภาพทรัพยากรมนุษย์ เกิดความตระหนัก รับรู้ รับผิดชอบและเผ้าระวังรักษาสิ่งแวดล้อมธรรมชาติและสิ่งแวดล้อมศิลปกรรมของประชาชนในทุกระดับ ยุทธศาสตร์ที่ 3 การพัฒนาเครื่องมือ กลไก การจัดการบริหาร เสริมสร้างและสนับสนุนเพื่อเพิ่มความเข้มแข็งและประสิทธิภาพแก่ระบบบริหารจัดการสิ่งแวดล้อมธรรมชาติและสิ่งแวดล้อมศิลปกรรมของประเทศ สอดคล้องการยุทธศาสตร์ชาติ 20 ปี ประเด็นหลักด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม ประเด็นสนับสนุน การสร้างความสามารถด้านการแข่งขัน สอดคล้องกับแผนแม่บทภายใต้ยุทธศาสตร์แห่งชาติ แผนหลัก แผนแม่บทประเด็นการสร้างการเติบโตอย่างยั่งยืน แผนสนับสนุน แผนแม่บทประเด็นการท่องเที่ยว ประเด็นโครงสร้างพื้นฐาน ประเด็นการพัฒนาการเกษตร ประเด็นการเสริมสร้างให้คนไทยมีสุขภาวะที่ดี ประเด็นการพัฒนาพื้นที่ และประเด็นการบริหารจัดการน้ำทั้งระบบ สอดคล้องกับแผนปฏิรูปประเทศด้านทรัพยากรธรรมชาติและสิ่งแวดล้อม และแผนพัฒนาเศรษฐกิจและสังคมแห่งชาติ ฉบับที่ 12 โดยขับเคลื่อนทั้งในระดับประเทศ ระดับภาค จังหวัดและท้องถิ่น และภาคีเครือข่าย โดยมีเป้าหมายสิ่งแวดล้อมธรรมชาติและสิ่งแวดล้อมศิลปกรรมได้รับการอนุรักษ์เพื่อเป็นรากฐานการพัฒนาอย่างสมดุลและยั่งยืน ในปี 2580

**4. วิธีดำเนินการวิจัย**

**4.1 ขอบเขตและเนื้อหาของพื้นที่ศึกษา**

ศึกษาข้อมูลพื้นฐานของภูมิทัศน์วัฒนธรรมของเมืองเก่าสงขลาฝั่งแหลมสนประเภทเพื่อการวิจัยและการจัดการ (สรรค์ เวสสุนทรเทพ และชัยสิทธิ์ ด่านกิตติกุล, 2557) โดยมีขั้นตอนแรกคือ การเก็บข้อมูลพื้นฐานของพื้นที่ โดยการสำรวจ สัมภาษณ์ ถ่ายภาพ และข้อมูลชั้นสอง คือการใช้แผนที่ ภาพถ่ายในอดีต ภาพถ่ายทางอากาศ การใช้ข้อมูลประวัติศาสตร์จากเอกสารประเภทต่าง ๆ วิเคราะห์องค์ประกอบและประเมินคุณค่าของภูมิทัศน์วัฒนธรรม ตลอดจนวิเคราะห์แนวโน้มการเปลี่ยนแปลงเพื่อเสนอแนวทางการจัดการภูมิทัศน์วัฒนธรรมในพื้นที่ดังกล่าว

ขอบเขตของพื้นที่ทำการศึกษา เมืองเก่าสงขลาฝั่งแหลมสนตั้งอยู่ในอำเภอสิงหนคร จังหวัดสงขลา อยู่ในความรับผิดชอบของเทศบาลเมืองสิงหนคร มีพื้นที่ประมาณประมาณ 3.03 ตร.กม. ลักษณะเป็นเมืองตามแนวชายฝั่งและริมน้ำในพื้นที่ทะเลสาบสงขลาโดยมีสิ่งแวดล้อมศิลปกรรมที่สำคัญ

**4.2 การวิเคราะห์องค์ประกอบภูมิทัศน์วัฒนธรรมเมืองเก่าสงขลาฝั่งแหลมสน**

**4.2.1 ข้อมูลทุติยภูมิ** แสดงข้อมูลในรูปและคำบรรยายในลักษณะวิจัยเชิงพรรณนา

**4.2.2 ข้อมูลปฐมภูมิ** การสังเกตการณ์ สัมภาษณ์ชาวบ้านและผู้เชี่ยวชาญในพื้นที่และระดับชาติ และการใช้แบบสอบถาม ซึ่งในพื้นที่ตำบลหัวเขามีทั้งสิ้น 2,486 หลังคาเรือนและมีประชากรทั้งสิ้น 16,158 คน กำหนดขนาดกลุ่มจากสูตร Taro Yamane (1973) โดยขนาดกลุ่มตัวอย่างที่ใช้ศึกษาในครั้งนี้เท่ากับ 96 คนโดยเป็นประชากรในพื้นที่ 80 คนและเครือข่ายผู้นำชุมชน เยาวชนในการอนุรักษ์สิ่งแวดล้อมธรรมชาติและศิลปกรรมจังหวัดสงขลา 16 คนโดยแบบสอบถามเป็นความคิดเห็นต่อความเข้าใจในคุณค่าขององค์ประกอบของภูมิทัศน์วัฒนธรรม แบ่งเป็น 1) ด้านกายภาพ 2) ด้านเศรษฐกิจ และ 3) ด้านสังคม วัฒนธรรมและประวัติศาสตร์

**4.3 การประเมินคุณค่าองค์ประกอบภูมิทัศน์วัฒนธรรมเมืองเก่าสงขลาฝั่งแหลมสน**

ผู้วิจัยประเมินคุณค่าตามระดับแนวคิดของ UNESCO (2011) และหลักเกณฑ์คุณค่า­ของ Saundra Neale (2011) มีหลักการประเมิน 1) คุณค่าความแท้ 4 ลักษณะคือ ด้านการออกแบบ ด้านวัสดุ ด้านฝีมือช่างท้องถิ่น และด้านสภาพแวดล้อมทางบรรยากาศของพื้นที่ 2) คุณค่าความอุดมสมบูรณ์ทางประวัติศาสตร์ 7 ประการคือ ที่ตั้ง รูปแบบการออกแบบ สภาพแวดล้อม วัสดุ ฝีมือช่าง อารมณ์ความรู้สึก และความเกี่ยวพันทางประวัติศาสตร์ 3) คุณค่าความต่อเนื่อง มีแหล่งที่ตั้งหรือสิ่งที่แสดงให้เห็น สามารถรับรู้ถึงความเป็นมาทางประวัติศาสตร์เพื่อเป็นการเชื่อมโยงให้เกิดการรับรู้ร่วมกันของคนต่างยุคสมัยและไม่ทำให้ประวัติศาสตร์ขาดช่วง สานต่อวิถีชีวิตวัฒนธรรมขนบธรรมเนียนประเพณีต่าง ๆ และแบ่งระดับคุณค่าเป็น 5 ระดับ คือ A) ภูมิทัศน์วัฒนธรรมที่ยังมีลักษณะทางกายภาพและภาพรวมทั้งหมดค่อนข้างสมบูรณ์ B) ภูมิทัศน์วัฒนธรรมที่มีการเปลี่ยนแปลงบางส่วนหรือองค์ประกอบที่ขาดหายไปบ้าง แต่ไม่ส่งผลกระทบต่อภาพรวมทั้งหมดมากนัก C) ภูมิทัศน์วัฒนธรรมที่องค์ประกอบจะหายไป แต่ภาพรวมทั้งหมดและความรู้สึกของพื้นที่ยังคงเหมือนเดิม D) ภูมิทัศน์วัฒนธรรมที่องค์ประกอบหายไปค่อนข้างมาก ลักษณะของภูมิทัศน์ค่อนข้างเปลี่ยนแปลงไปมาก แต่สามารถรับรู้ได้ E) ภูมิทัศน์วัฒนธรรมที่องค์ประกอบหายไปมาก และลักษณะของภูมิทัศน์ไม่เหลือเค้าโครงเดิมมากนัก แต่ก่อให้เกิดความเข้าใจในสถานที่ได้ นอกจากนี้ จันทนา เอี่ยมวิลัย (2556) ยังเพิ่มเติมอีก 2 กลุ่มหลักคือ คุณค่าความสำคัญระดับชาติ (N) และ คุณค่าความสำคัญระดับท้องถิ่น (L) ซึ่งขึ้นทะเบียนตามพระราชบัญญัติโบราณสถาน โบราณวัตถุ ศิลปวัตถุ และพิพิธภัณฑสถานแห่งชาติ (2504)

**4.4 แนวทางการจัดการภูมิทัศน์วัฒนธรรมของเมืองเก่าสงขลาฝั่งแหลมสน**

กระบวนการค้นหาสาเหตุของแนวโน้มการเปลี่ยนแปลงภูมิทัศน์วัฒนธรรมเมืองเก่าสงขลาสงขลาฝั่งแหลมสนในอนาคตด้วยเทคนิค Ishikawa Kaoru (1968) เป็นผังที่แสดงความสัมพันธ์ระหว่างคุณลักษณะ ทางคุณภาพกับปัจจัยต่าง ๆ ที่เกี่ยวข้องที่อาจจะเกิดขึ้นในอนาคตกับภูมิทัศน์วัฒนธรรมเพื่อกำหนดทิศทางและวางแผนการจัดการภูมิทัศน์วัฒนธรรมที่ส่งผลกระทบต่อพื้นที่น้อยที่สุดเพื่อยังคงคุณค่าของภูมิทัศน์วัฒนธรรมต่อไป

**5. สรุปผลการวิจัย**

**5.1 ข้อมูลพื้นฐานของภูมิทัศน์วัฒนธรรมเมืองเก่าสงขลาฝั่งแหลมสนตั้งแต่อดีตจนถึงปัจจุบัน**

**5.1.1 ข้อมูลพื้นฐานประวัติศาสตร์และการเมืองการปกครอง**

สมัยสงขลาเก่าฝั่งแหลมสนเป็นระยะที่เป็นหัวเมืองขึ้นของพัทลุงและนครศรีธรรมราช ในช่วง พ.ศ. 2223 – 2313 และ ระยะที่ขึ้นตรงกับกรุงธนบุรี และกรุงรัตนโกสินทร์ตอนต้นในช่วง พ.ศ. 2313 – 2385 ซึ่งพระบาทสมเด็จพระนั่งเกล้าเจ้าอยู่หัว ทรงพระกรุณาโปรดเกล้าฯ ให้พระยาวิเชียรคีรี ย้ายเมืองสงขลาไปตั้งที่ตำบลบ่อยาง ซึ่งเป็นฝั่งทะเลสาบตรงกันข้ามกับเมืองสงขลาแหลมสน ในปี พ.ศ.2375 เพราะเมืองสงขลาแหลมสนเดิม ตั้งอยู่ในพื้นที่โอบรอบด้วยทะเลสาบด้านตะวันออก และภูเขาด้านตะวันตก แหลมสนเป็นพื้นที่ลาดเชิงเขาคับแคบไม่เหมาะสมกับการขยายตัวของเมืองรวมทั้งขาดแคลนน้ำจืดเพื่ออุปโภคบริโภค ไม่สามารถขยายตัวเมืองออกต่อไปได้ ดังแสดงในรูปที่ 1



**รูปที่ 1** ภาพวาดทางยุทธศาสตร์เมืองสงขลาฝั่งแหลมสนในรัชสมัยพระบาทสมเด็จพระนั่งเกล้าเจ้าอยู่หัว (ค.ศ. 1782-1851)

ที่มา : Phasuk, S and Stott, P. (2004)

**5.1.2 ข้อมูลพื้นฐานลักษณะทางกายภาพ**

พื้นที่เมืองเก่าสงขลาฝั่งแหลมสนตั้งอยู่ในพื้นที่รับผิดชอบของตำบลหัวเขา อำเภอสิงหนคร จังหวัดสงขลา มีพื้นที่ประมาณ 3.3 ตร.กม. สภาพภูมิประเทศตั้งอยู่บริเวณริมทะเลสาบสงขลาฝั่งตะวันตกและตะวันออก โดยมีที่ตั้งของสิ่งแวดล้อมศิลปกรรมและพื้นที่ริมน้ำเป็นที่อยู่ของชุมชน ทำให้การตั้งถิ่นฐานที่มีพัฒนาการมาเป็นเวลานาน ดังแสดงในรูปที่ 2

|  |  |
| --- | --- |
| **(ก)** | **(ข)** |
| ภาพถ่ายโดยอากาศยานไร้คนขับเหนือวัดสุวรรณคีรีด้านทิศตะวันตก (ก) และ ด้านทิศตะวันออก (ข) | |

**รูปที่ 2** การตั้งถิ่นฐานของชุมชนเมืองเก่าสงขลาฝั่งแหลมสนริมทะเลสาบสงขลาด้านตะวันตกและตะวันออก

แม้หน่วยงานรัฐมีการส่งเสริมการบูรณะสิ่งแวดล้อมศิลปกรรมในพื้นที่ แต่ยังมีการบุกรุกและเปลี่ยนแปลงภูมิทัศน์โดยรอบสิ่งแวดล้อมศิลปกรรมอย่างเด่นชัด ดังแสดงรูปที่ 3 การเปลี่ยนแปลงภูมิทัศน์บริเวณศาลาหลบเสือ

|  |  |  |
| --- | --- | --- |
|  |  |  |
| ถ่ายเมื่อ ส.ค. 2537 | ถ่ายเมื่อ พ.ศ. 2540 | ถ่ายเมื่อ มิ.ย. 2562 |

**รูปที่ 3** การเปลี่ยนแปลงภูมิทัศน์บริเวณศาลาหลบเสือ

**5.1.3 ข้อมูลพื้นฐานลักษณะทางเศรษฐกิจ**

สภาพทางเศรษฐกิจและรายได้หลักของพื้นที่เมืองเก่าสงขลาฝั่งแหลมสนได้มาจากประกอบอาชีพประมง ค้าขายและรับจ้างเป็นส่วนใหญ่ เนื่องจากภูมิประเทศที่เอื้อต่อการประมงและตั้งอยู่ริมน้ำจนเมื่อมีการขยายของเมืองจึงเริ่มเปลี่ยนมาค้าขายทางบก รายได้จากการท่องเที่ยวยังอยู่ในปริมาณที่ต่ำทั้งที่มีแหล่งท่องเที่ยวทางประวัติศาสตร์ที่น่าสนใจ

**5.1.4 ข้อมูลพื้นฐานลักษณะทางสังคมและวัฒนธรรม**

การตั้งถิ่นฐานของคนในเมืองเก่าสงขลาฝั่งแหลมสนแต่เดิมเป็นชาวจีนแต่ย้ายเมืองเก่าสงขลาไปฝั่งบ่อยางทำให้ชุมชนมุสลิมจากฝั่งเขาหัวแดงย้ายมาฝั่งตะวันตกและตะวันออกริมทะเลสาบสงขลาเป็นย่านการค้าและสิ่งแวดล้อมศิลปกรรมที่สำคัญของเมือง มีการทำประมงมากกว่าเกษตรกรรม ชาติพันธุ์ในพื้นที่เมืองเก่ามีหลากหลายทั้งชาวไทย ชาวจีน ชาวมอญ และชาวไทยมุสลิม ทำให้มีวัฒนธรรมความเชื่อวิถีชีวิตความเป็นอยู่และตำนานที่สอดคล้องจนเป็นรูปแบบวิถีชีวิตของคนในพื้นที่

**5.2 การวิเคราะห์องค์ประกอบภูมิทัศน์วัฒนธรรมเมืองเก่าสงขลาฝั่งแหลมสน**

**5.2.1 องค์ประกอบภูมิทัศน์วัฒนธรรมด้านกายภาพ**

1) ประเภทธรรมชาติ ได้แก่ ป่าชายเลนฝั่งตะวันออก และป่าสมุนไพรบนเชิงหัวเขาแดง

2) ประเภทสิ่งก่อสร้างที่มนุษย์สร้างขึ้น ได้แก่ ศาลาหลบเสือ และบ่อเก๋ง

**5.2.2 องค์ประกอบภูมิทัศน์วัฒนธรรมทางด้านเศรษฐกิจ** ได้แก่ ท่าเรือแหลมสน ย่านชุมชนมุสลิมริมทะเลสาบฝั่งตะวันตก ชุมชนริมทะเลสาบฝั่งตะวันออก และบ้านทรงเก๋งจีน


**5.2.3 องค์ประกอบภูมิทัศน์วัฒนธรรมทางด้านสังคมและวัฒนธรรม**

1) ประเภทประวัติศาสตร์ ตำนานและเรื่องเล่า ได้แก่ ประวัติศาสตร์สมัยสงขลาเก่าฝั่งแหลมสน และตำนานเจ้าเขาหัวเขาแดง

2) ประเภทศาสนาและความเชื่อ ได้แก่ วัดสุวรรณคีรี วัดบ่อทรัพย์ วัดภูผาเบิก วัดศิริวรรณาวาส มัสยิดยาบัลโรดเหร๊าะหม๊ะ สุสานต้นตระกูล ณ สงขลา และ สุสานเจ วี ลาเชน

3) ประเภทเทศกาลประเพณีต่าง ๆ ได้แก่ ประเพณีเช็งเม้ง บริเวณสุสานต้นตระกูล ณ สงขลา

โดย พื้นที่องค์ประกอบภูมิทัศน์วัฒนธรรมเมืองเก่าสงขลาฝั่งแหลมสนทั้ง 3 ด้านแสดงในรูปที่ 4



**ป่าชายเลนฝั่งตะวันออก**

**ป่าสมุนไพรเชิงหัวเขาแดง**

ย่านชุมชนมุสลิมริมทะเลสาบฝั่งตะวันตก

ชุมชนริมทะเลสาบฝั่งตะวันออก

**รูปที่ 4** องค์ประกอบภูมิทัศน์วัฒนธรรมเมืองเก่าสงขลาฝั่งแหลมสน (ดัดแปลงจาก Google Earth)

**5.3 การประเมินคุณค่าองค์ประกอบภูมิทัศน์วัฒนธรรมเมืองเก่าสงขลาฝั่งแหลมสน**

ตารางที่ 1 แสดงการประเมินคุณค่าองค์ประกอบภูมิทัศน์วัฒนธรรมของเมืองเก่าสงขลาฝั่งแหลมสน โดยสรุปคะแนนการประเมินการคุณค่าทำการประเมินโดยผู้วิจัยร่วมกับผู้เชี่ยวชาญ ประชากรในพื้นที่ และเครือข่ายผู้นำชุมชน เยาวชนในการอนุรักษ์สิ่งแวดล้อมธรรมชาติและศิลปกรรมจังหวัดสงขลา สรุปผลเป็นระดับคุณค่าของแต่ละองค์ประกอบ ดังนี้

**ตารางที่ 1 การประเมินคุณค่าองค์ประกอบภูมิทัศน์วัฒนธรรมของเมืองเก่าสงขลาฝั่งแหลมสน**

| **องค์ประกอบภูมิทัศน์วัฒนธรรม** | **ระดับคุณค่า**  **ความสำคัญ** | **ระดับคุณค่าของภูมิทัศน์วัฒนธรรม** | | |
| --- | --- | --- | --- | --- |
| **ความแท้** | **ความสมบูรณ์** | **ความต่อเนื่อง** |
| **องค์ประกอบภูมิทัศน์วัฒนธรรมด้านกายภาพ ประเภทธรรมชาติ** | | | | |
| ป่าชายเลนฝั่งตะวันออก | ระดับชาติ | C | D | C |
| ป่าสมุนไพรบนเชิงหัวเขาแดง | ระดับชาติ | B | B | B |
| **องค์ประกอบภูมิทัศน์วัฒนธรรมด้านกายภาพ ประเภทสิ่งก่อสร้างที่มนุษย์สร้างขึ้น** | | | | |
| ศาลาหลบเสือ | ระดับชาติ | A | A | C |
| ศาลาบ่อเก๋ง | ระดับชาติ | A | B | C |
| **องค์ประกอบภูมิทัศน์วัฒนธรรมทางด้านเศรษฐกิจ** | | | | |
| ท่าเรือแหลมสน | ท้องถิ่น | E | E | E |
| ย่านชุมชนมุสลิมริมทะเลสาบฝั่งตะวันตก | ท้องถิ่น | C | C | C |
| ชุมชนริมทะเลสาบฝั่งตะวันออก | ท้องถิ่น | E | E | E |
| บ้านทรงเก๋งจีน | ท้องถิ่น | C | C | D |
| **องค์ประกอบภูมิทัศน์วัฒนธรรมทางด้านสังคมและวัฒนธรรม ประเภทประวัติศาสตร์** | | | | |
| ประวัติศาสตร์สมัยสงขลาเก่าฝั่งแหลมสน | ระดับชาติ | C | C | C |
| ตำนานเจ้าเขาหัวเขาแดง | ระดับท้องถิ่น | C | C | D |
| **องค์ประกอบภูมิทัศน์วัฒนธรรมทางด้านสังคมและวัฒนธรรม ประเภทศาสนา ความเชื่อ เทศกาลและงานประเพณี** | | | | |
| วัดสุวรรณคีรี | ระดับชาติ | A | A | A |
| วัดบ่อทรัพย์ | ระดับชาติ | A | A | A |
| วัดภูผาเบิก | ระดับชาติ | A | A | A |
| วัดศิริวรรณาวาส | ระดับชาติ | B | B | B |
| มัสยิดยาบัลโรดเหร๊าะหม๊ะ | ระดับชาติ | A | A | A |
| สุสานต้นตระกูล ณ สงขลา | ระดับชาติ | A | B | B |
| สุสานเจ วี ลาเชน | ระดับชาติ | E | E | E |
| ประเพณีเช็งเม้ง | ระดับท้องถิ่น | A | A | A |

**5.4 สรุปองค์ประกอบภูมิทัศน์วัฒนธรรมเมืองเก่าสงขลาฝั่งแหลมสนในแต่ละด้าน**

5.4.1 องค์ประกอบภูมิทัศน์วัฒนธรรมด้านกายภาพ ประเภทธรรมชาติ

องค์ประกอบนี้มีอยู่ไม่มากและพื้นที่โดยรอบเปลี่ยนแปลงไปตามกาลเวลาและการรุกล้ำจากการตั้งถิ่นฐานหรือการพัฒนาทำให้คุณค่าความแท้อยู่ในระดับปานกลางสำหรับป่าชายเลนฝั่งตะวันออก แต่คุณค่าของป่าสมุนไพรบนเชิงหัวเขาแดงอยู่ในระดับสูงเพราะมีการใช้ภูมิปัญญาด้านสมุนไพรในพื้นที่จากหมอพื้นบ้านดำรงอยู่และหลักฐานเช่น บ่อแช่ยาสมุนไพร

5.4.2 องค์ประกอบภูมิทัศน์วัฒนธรรมด้านกายภาพ ประเภทสิ่งก่อสร้างที่มนุษย์สร้างขึ้น

คุณค่าความสมบูรณ์และความแท้อยู่ในระดับที่สูงถึงสูงมากแต่ความต่อเนื่องทางประวัติศาสตร์อยู่ในระดับปานกลางเพราะขาดความเชื่อมโยงถึงปัจจุบันทำให้ประวัติศาสตร์ขาดช่วง

5.4.3 องค์ประกอบภูมิทัศน์วัฒนธรรมทางด้านเศรษฐกิจ

คุณค่าของย่านชุมชนมุสลิมริมทะเลสาบฝั่งตะวันตกอยู่ในระดับปานกลางเพราะไม่เก่าแก่และไม่สามารถรับรู้ถึงความรุ่งเรืองในอดีตได้ไม่ชัดเจนเท่าที่ควร บ้านทรงเก๋งจีนมีคุณค่าความต่อเนื่องน้อย ท่าเรือแหลมสนและชุมชนริมทะเลสาบฝั่งตะวันออกอยู่ในระดับน้อยมาก เพราะไม่แทบเหลือคุณค่าองค์ประกอบภูมิทัศน์วัฒนธรรม

5.4.4 องค์ประกอบภูมิทัศน์วัฒนธรรมทางด้านสังคมและวัฒนธรรม ประเภทประวัติศาสตร์

คุณค่าของประวัติศาสตร์อยู่ในระดับปานกลางเพราะเป็นนามธรรมจับต้องไม่ได้และเป็นเพียงปัจจัยที่ส่งเสริมให้เกิดสิ่งแวดล้อมศิลปกรรมในพื้นที่ แต่คุณค่าความแท้ ความสมบูรณ์ ความต่อเนื่องอยู่ในระดับน้อยถึงปานกลาง

5.4.5 องค์ประกอบภูมิทัศน์วัฒนธรรมทางด้านสังคมและวัฒนธรรม ประเภทศาสนา ความเชื่อ เทศกาลและงานประเพณี

คนในพื้นที่นับถือศาสนาพุทธและอิสลามมีการใช้ประโยชน์จากศาสนาสถานอย่างเด่นชัด คุณค่าคุณค่าความแท้ ความสมบูรณ์ รวมถึงเทศกาลการทำบุญให้บรรพบุรุษเชื้อสายจีนหรือประเพณีเซ็งเม้ง มีความต่อเนื่องอยู่ในระดับที่สูงมากยกเว้นบริเวณสุสานเจ วี ลาเชนอยู่ระดับต่ำมากขาดคุณค่าอย่างเด่นชัด

**5.5 แนวโน้มการเปลี่ยนแปลงภูมิทัศน์วัฒนธรรมเมืองเก่าสงขลาสงขลาฝั่งแหลมสนในอนาคต**

5.5.1 สาเหตุของแนวโน้มการเปลี่ยนแปลงภูมิทัศน์วัฒนธรรมเมืองเก่าสงขลาสงขลาฝั่งแหลมสนในอนาคตโดยการเก็บรวมรวมข้อมูลปฐมภูมิ ทุติยภูมิ แบบสอบถาม สัมภาษณ์โดยแบ่งกลุ่มของสาเหตุปัญหาได้ 3 กลุ่มได้แก่ด้านกายภาพ ด้านเศรษฐกิจ และสังคมและวัฒนธรรมพร้อมใช้องค์ความรู้ด้านสิ่งแวดล้อมศิลปกรรมในการวิเคราะห์หาสาเหตุดังกล่าว

****

**รูปที่ 5** กระบวนการค้นหาสาเหตุของแนวโน้มการเปลี่ยนแปลงภูมิทัศน์วัฒนธรรมเมืองเก่าสงขลาสงขลาฝั่งแหลมสนในอนาคตด้วยเทคนิค Ishikawa Kaoru (1968)

5.5.2 ข้อเสนอแนะแนวทางการจัดการภูมิทัศน์วัฒนธรรมเมืองเก่าสงขลาฝั่งแหลมสน

จากรูปที่ ผู้วิจัยและผู้เชี่ยวชาญให้ข้อเสนอแนะการจัดการภูมิทัศน์วัฒนธรรม ดังตารางที่ 2

**ตารางที่ 2** ข้อเสนอแนะการจัดการภูมิทัศน์วัฒนธรรมของเมืองเก่าสงขลาฝั่งแหลมสน

| **สาเหตุของแนวโน้มการเปลี่ยนแปลง** | **ข้อมูลสนับสนุน** | **ข้อเสนอแนะ** |
| --- | --- | --- |
| 1.นโยบายการบริหารจัดการชุมชนรอบสิ่งแวดล้อมศิลปกรรม | บุคลากรส่วนใหญ่ขาดความเข้าใจในการจัดการภูมิทัศน์วัฒนธรรม | * กำหนดขอบเขตและเขตแนวโบราณสถานอย่างชัดเจน * จัดทำแผนแม่บทกำหนดแนวทางพัฒนาเขตอนุรักษ์เมืองเก่าสงขลาฝั่งแหลมสนสอดคล้องกับแผนยุทธศาสตร์การอนุรักษ์สิ่งแวดล้อมธรรมชาติและสิ่งแวดล้อมศิลปกรรมแห่งชาติ |
| 2.ชุมชนแออัด | จำนวนประชากรที่หนาแน่บริเวณริมทะเลสาบสงขลาฝั่งตะวันตกและตะวันออก | * การควบคุมรูปแบบลักษณะอาคารและสิ่งก่อสร้าง * แนวทางการบริหารจัดการพื้นที่ในขอบเขตเมืองเก่าสงขลาฝั่งแหลมสน |
| 3.บุกรุกและทำลายสิ่งแวดล้อมศิลปกรรม | บริเวณพื้นที่สิ่งแวดล้อมศิลปกรรมมีการปรับและเปลี่ยนแปลงอย่างเด่นชัด | * ส่งเสริมให้ความรู้ด้านการอนุรักษ์ * ส่งเสริมให้ความรู้เรื่องกรรมสิทธิ์และการถือครองที่ดิน |

**6. อภิปรายผลการวิจัย**

ผลประเมินคุณค่าองค์ประกอบภูมิทัศน์วัฒนธรรมเมืองเก่าสงขลาฝั่งแหลมสน พบว่าคุณค่าความสำคัญสูงที่สุดคือ วัดสุวรรณคีรี วัดบ่อทรัพย์ วัดภูผาเบิก มัสยิดยาบัลโรดเหร๊าะหม๊ะ และ ประเพณีเช็งเม้ง เนื่องจากองค์ประกอบภูมิทัศน์วัฒนธรรมทางด้านสังคมและวัฒนธรรมยังตั้งอยู่ในชุมชนที่มีการผสมผสานทางวัฒนธรรมทั้งไทย จีน มุสลิม อย่างต่อเนื่องสู่รุ่นต่อรุ่น ยังคงคุณค่าของสิ่งแวดล้อมศิลปกรรมและการใช้งานต่อเนื่องด้านประเพณี นอกจากนี้ คุณค่าองค์ประกอบที่อยู่ในระดับน้อยมาก เช่น ท่าเรือแหลมสน ชุมชนริมทะเลสาบฝั่งตะวันออก และสุสานเจ วี ลาเชน แม้มีบูรณสังขรณ์แต่ขาดคุณค่าอย่างเด่นชัดจำเป็นต้องมีการพัฒนาและสร้างสรรค์เพื่อเพิ่มคุณค่าองค์ประกอบภูมิทัศน์วัฒนธรรมให้อยู่ในระดับที่สูงขึ้น

เมื่อใช้กระบวนการค้นหาสาเหตุของแนวโน้มการเปลี่ยนแปลงภูมิทัศน์วัฒนธรรมเมืองเก่าสงขลาสงขลาฝั่งแหลมสนในอนาคตด้วยเทคนิค Ishikawa Kaoru พบว่าสาเหตุของแนวโน้มการเปลี่ยนแปลงเกิดจาก 1) นโยบายการบริหารจัดการชุมชนรอบสิ่งแวดล้อมศิลปกรรม 2) ชุมชนแออัด และ 3) บุกรุกและทำลายสิ่งแวดล้อมศิลปกรรม ตามลำดับ แสดงให้เห็นว่าพื้นที่เมืองเก่าสงขลาฝั่งแหลมสนจำเป็นต้องมีการกำหนดขอบเขตและเขตแนวโบราณสถานอย่างชัดเจนและจัดทำแผนแม่บทกำหนดแนวทางพัฒนาเขตอนุรักษ์เมืองเก่าสงขลาฝั่งแหลมสนสอดคล้องกับแผนยุทธศาสตร์การอนุรักษ์สิ่งแวดล้อมธรรมชาติและสิ่งแวดล้อมศิลปกรรมแห่งชาติ เพื่อเป็นแนวทางการจัดการภูมิทัศน์วัฒนธรรมของเมืองเก่าสงขลาฝั่งแหลมสนต่อไป

**7. ข้อเสนอแนะและการนำผลการวิจัยไปใช้ประโยชน์**

ควรส่งเสริมให้นโยบายการบริหารจัดการชุมชนรอบสิ่งแวดล้อมศิลปกรรมที่เกิดจากการมีส่วนร่วมของชุมชนโดยเห็นความสำคัญของเมืองเก่าสงขลาในแต่ละยุคอย่างเท่าเทียมกันทั้งด้านการประชาสัมพันธ์และการสร้างเครือข่ายผู้นำชุมชน เยาวชนในการอนุรักษ์สิ่งแวดล้อมธรรมชาติและศิลปกรรมจังหวัดสงขลารวมถึงการประกาศ โดยตั้งคณะทำงานร่วมกันทั้งภาครัฐและเอกชนเพื่อศึกษา (1) การดูแลรักษา (2) การรักษาให้คงสภาพ (3) การบรูณปฏิสังขรณ์ (4) การสร้างขึ้นใหม่ (5) การปรับประโยชน์ใช้สอยใหม่ (6) การพัฒนาและการสร้างสรรค์ใหม่ และจัดทำแผนแม่บทกำหนดแนวทางพัฒนาเขตอนุรักษ์เมืองเก่าสงขลาฝั่งแหลมสนสอดคล้องกับแผนยุทธศาสตร์การอนุรักษ์สิ่งแวดล้อมธรรมชาติและสิ่งแวดล้อมศิลปกรรมแห่งชาติเขตอนุรักษ์ระยะ 20 ปี (พ.ศ. 2561 -2580)

**8. กิตติกรรมประกาศ**

ขอขอบคุณ รองศาสตราจารย์โรจน์ คุณอเนก มหาวิทยาลัยธรรมศาสตร์และอาจารย์ ดร.บรรจง ทองสร้าง มหาวิทยาลัยราชภัฏสงขลาที่เอื้อเฟื้อและให้คำปรึกษาข้อมูลด้านสิ่งแวดล้อมศิลปกรรม โดยงานวิจัยนี้เป็นส่วนหนึ่งของพันธกิจของหน่วยอนุรักษ์สิ่งแวดล้อมธรรมชาติและศิลปกรรมท้องถิ่นจังหวัดสงขลาซึ่งอยู่ในความรับผิดชอบของสำนักศิลปะและวัฒนธรรม มหาวิทยาลัยราชภัฏสงขลา

**9. เอกสารอ้างอิง**

“พระราชบัญญัติโบราณสถาน โบราณวัตถุ ศิลปวัตถุ และพิพิธภัณฑสถานแห่งชาติ”. (2504). *ราชกิจจานุเบกษา (พ.ศ. 2504, ลงวันที่ 29 สิงหาคม)*. เล่มที่ 78 (ตอนที่ 66). เลขหน้า 980.

ไกรฤทธิ์ ปิ่นแก้ว. (2554). “เศรษฐกิจสร้างสรรค์ ทุนวัฒนธรรมและโอกาสทางธุรกิจ”. *วารสารนักบริหาร.* ปีที่ 31 (เล่มที่ 1). เลขหน้า 32-37.

จันทนา เอี่ยมวิลัย. (2556). *ภูมิทัศน์วัฒนธรรมของเมืองเก่าลพบุรี*. (ระดับปริญญาโท). สาขาวิชาการวางแผนภาคและเมือง ภาควิชการการวางแผนภาคและเมือง. คณะสถาปัตยกรรมศาสตร์. จุฬาลงกรณ์มหาวิทยาลัย.

ศุภชัย ชูศรี. (2560). กำเนิดและพัฒนาการของการการตั้งถิ่นฐานบริเวณเขตชุมชนชาวจีนในเมืองเก่าสงขลา. *สังคมศาสตร์ : วารสารวิชาการ.* คณะสังคมศาสตร์. มหาวิทยาลัยเชียงใหม่. ปีที่ 29 (เล่มที่ 2-60). เลขหน้า 13-36.

สรรค์ เวสสุนทรเทพ และชัยสิทธิ์ ด่านกิตติกุล. (2557). แนวโน้มการศึกษาภูมิทัศน์วัฒนธรรมในประเทศไทย. *วารสารวิจัย มสด สาขามนุษยศาสตร์ และสังคมศาสตร์*. ปีที่ 10 (ฉบับที่ 3). เลขหน้า 143-163.

สำนักงานคณะกรรมการวัฒนธรรมแห่งชาติ. (2549). *แนวทางการจัดการภูมิทัศน์วัฒนธรรม*. ในความร่วมมือของสำนักงานคณะกรรมการวัฒนธรรมแห่งชาติ. กระทรวงวัฒนธรรม. และคณะสถาปัตยกรรมศาสตร์. มหาวิทยาลัยศิลปากร. กรุงเทพฯ: อมรินทร์พริ้นติ้งแอนด์พับลิชชิ่ง.

สำนักนโยบายและแผนทรัพยากรธรรมชาติและสิ่งแวดล้อม. (2562). *โครงการจัดทำ Roadmap การอนุรักษ์สิ่งแวดล้อมธรรมชาติและสิ่งแวดล้อมศิลปกรรมแห่งชาติ ระยะ 20 ปี (พ.ศ.2561-2580).* กองจัดการสิ่งแวดล้อมธรรมชาติและศิลปกรรม. สำนักนโยบายและแผนทรัพยากรธรรมชาติและสิ่งแวดล้อม. กระทรวงทรัพยากรธรรมชาติและสิ่งแวดล้อม.

สุวรรณฤทธิ์ วงศ์ชะอุ่ม. (2553). “ทุนวัฒนธรรมเพื่อการท่องเที่ยวอย่างยั่งยืนของชุมชนท่าคา อำเภออัมพวา จังหวัดสมุทรสงคราม.” *วารสารวิจัยและพัฒนา. ปีที่* 2 (ฉบับที่ 2). เลขหน้า 47-59.

Corson Ealter H. (1990). *The Global Ecology Handbook*. Boston: Beacon Press.

Hackett Brain. (1980). *Landscape Conservation*. Chichesfer : Packard Publishing Ltd. Lucas.

Ishikawa, Kaoru (1968). *Guide to Quality Control*. Tokyo: JUSE.

Lucas. P.H.C. (1992). *Protected Landscape : A Guide for Policy-Makers and Planners*. London : Chapman&Hall.

Phasuk, S and Stott, P. (2004). ROYAL SIAMESE MAPS. War and Trade in Nineteenth Century Thailand. With a Foreword by HRH Princess Maha Chakri Sirindhorn of Thailand. River Books Co., Ltd.; First Edition edition.

Saundra Neale. (2011). *Guidelines for Identifying, Researching, and Evaluating Cultural Heritage Landscapes in Thorolod*, Ontario: Heritage Thorold.

UNESCO. (2011). *Operational Guidelines for The Implementation of the World Heritage Convention*. France: World Heritage Center.

Yamane, Taro. (1973) . *Statistics: An Introductory Analysis*. (Third edition). New York : Harper and Row Publication.

1. 1 กรรมการบริหารหลักสูตรวิทยาศาสตรบัณฑิต สาขาการจัดการสิ่งแวดล้อม คณะวิทยาศาสตร์และเทคโนโลยี

   มหาวิทยาลัยราชภัฏสงขลา

   2 รองผู้อำนวยการสำนักศิลปะและวัฒนธรรม ฝ่ายยุทธศาสตร์ ศึกษาค้นคว้าวิจัยข้อมูลองค์ความรู้และอนุรักษ์ศิลปะและวัฒนธรรม มหาวิทยาลัยราชภัฏสงขลา

   3 ผู้อำนวยการสำนักศิลปะและวัฒนธรรม มหาวิทยาลัยราชภัฏสงขลา

   4 หน่วยอนุรักษ์สิ่งแวดล้อมธรรมชาติและศิลปกรรมท้องถิ่น จังหวัดสงขลา

   \* Corresponding author, E-mail: Kamonnawin@gmail.com [↑](#footnote-ref-1)